b'\n_START_ARTICLE_\nVinko Glanz\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8danem \xc5\xa1tudiju ladjedelstva v Zagrebu je pri\xc5\xa1el v seminar Jo\xc5\xbeeta Ple\xc4\x8dnika na Tehni\xc5\xa1ko fakulteto v Ljubljani in tam leta 1927 diplomiral. Najprej je bil zaposlen pri spomeni\xc5\xa1ki slu\xc5\xbebi v Dubrovniku (1930-1941), pred napadom na Kraljevino Jugoslavijo pa je bil nekaj \xc4\x8dasa arhitekt banske uprave v Ljubljani. Na\xc4\x8drtoval je hotel Jugoslovanski kralj (danes hotel Slovenija) v Roga\xc5\xa1ki Slatini. Po osvoboditvi je bil od leta 1953 gradbeni svetnik pri Izvr\xc5\xa1nem svetu Socialisti\xc4\x8dne republike Slovenije. Iz predvojnega obdobja je znan nagrobnik Gregorju \xc5\xbderjavu na \xc5\xbdalah, po vojni Trubarjev spomenik na Ra\xc5\xa1ici, ki oba ka\xc5\xbeeta Ple\xc4\x8dnikov vpliv. Izjemna stavba je funkcionalisti\xc4\x8dna gimnazije na Vi\xc4\x8du v Ljubljani, na\xc4\x8drtovana \xc5\xbee v tridesetih letih._NEWLINE_Po vojni je na\xc4\x8drtoval poslovno-stanovanjske bloke, ve\xc4\x8d reprezentan\xc4\x8dnih stavb na Brionih, ureditev spomeni\xc5\xa1kega kompleksa Gramozna jama, leta 1951 spomenik Svobode in nekaj drugih spomenikov, pogosto skupaj s svakom Borisom Kalinom. Leta 1958 je zasnoval svoje najbolj znano delo, stavbo Ljudske skup\xc5\xa1\xc4\x8dine (danes Dr\xc5\xbeavnega zbora Republike Slovenije) v Ljubljani. Bil je vodilni arhitekt prenove dvorca Brdo pri Kranju, ko so ga predelali v protokolarno rezidenco. Leta 1963 je dozidal \xc5\xa0e\xc5\xa1kov dom v Ko\xc4\x8devju.'